Efter 10 uger med hjemsendte sygeplejersker, overbelagte hospitaler og ventelister, der blev længere for hver dag, der gik, ser sygeplejerskernes strejke nu ud til at være ved vejs ende. Regeringen fortalte nemlig på et pressemøde onsdag aften, at man vil afslutte sygeplejerskernes strejke med et regeringsindgreb, hvor man vil gøre mæglingsindslaget fra Forligsinstitutionen, som sygeplejerskerne stemte nej til i juni, til lov. Loven vil efter planen træde i kraft lørdag. Det ærgrer formand for Dansk Sygeplejeråd i Nordjylland Jytte Wester. - Jeg havde forventet, at både arbejdsgivere og politikere tog mere ansvar for vores sundhedsvæsen og havde fundet en løsning, hvor der var penge til at give sygeplejerskerne et lønløft. Hun mener, arbejdsgivere og politikere nu skal genskabe motivationen og arbejdsglæden for sygeplejerskerne. - Når afslutningen ender med et lovindgreb, som betyder, at vi ikke får mere end det, vi stemte nej til i juni måned, stiller det arbejdsgivere og politikere med et kæmpe problem. Tusindvis af sygeplejersker er ved at koge over af vrede. Strejken har ikke været forgæves Selvom konflikten efter alt at dømme ender med mæglingsforslaget fra juni, mener hun ikke, de 10 ugers strejke har været spildt. - Det har ikke været spildt arbejde. Sygeplejerskerne har markeret, at vi er utilfredse med vores løn, og jeg tror ikke, der er nogen, der ikke ved, at vi er utilfredse med vores løn. Vores kamp er ikke slut, fordi der kommer et regeringsindgreb. VI har et lønefterslæb, vi skal have gjort noget ved, og den kamp er ikke spildt, siger hun. Der har igennem strejken været kritik fra blandt andre formand for Region Nordjylland Ulla Astman og og Regionernes chefforhandler Anders Kühnau, der har ment, at sygeplejerskerne ikke har været tydelige om, hvad de ville have. Den kritik kan hun ikke nikke genkendende til. - Hvis der er nogen, der ikke har hørt, hvad sygeplejerskerne har sagt, er det fordi, de har haft propper i ørerne. At komme og sige, at vi skal have 1000 eller 2000 mere i løn har ikke haft noget formål, når de har sagt, at der ikke har været noget i pengeposen. Vi har været klare og tydelige om, at der skal noget på lønnen nu og en plan for, hvordan vi får indhentet lønefterslæbet, siger Jytte Wester.
Regeringen har onsdag aften besluttet at afslutte sygeplejerskernes strejke med et lovindgreb, der skal træde i kraft fra lørdag. Kredsformand i Dansk Sygeplejeråd Jytte Wester ærgrer sig, men forsikrer, at kampen ikke er slut.